चार दिनों से हमीरपुर-महोबा जिले के दो गांव खुले में शौच से मुक्त

टाइगर के डर से ग्रामीण खुले में शौच के लिए नहीं निकल रहे हैं

उत्तर प्रदेश में बुंदेलखंड के महोबा और हमीरपुर जिले की सीमा में दो गांव में बाघ घुस आया है, जिसके डर से ग्रामीण घरों में दुबके हुए हैं और खुले में शौच के लिए नहीं जा रहे हैं. बता दें कि हमीरपुर और महोबा जिले को बहुत पहले ही ओडीएफ घोषित किया जा चुका है. गांवों के हर घर में शौचालय भी बने हुए हैं, इसके बावजूद ग्रामीण खुले में शौच करने से बाज नहीं आ रहे थे.

जिला प्रशासन की लाख कोशिशों के बाद भी ग्रामीण खुले में शौच के लिए जा रहे थे, तभी 21 नवंबर को अचानक एक बाघ हमीरपुर/महोबा जिले की सीमा में दहाड़ने लगा. बाघ की दहाड़ से घबराए ग्रामीण घरों में कैद हो गए और खुले में शौच पर पूरी तरह रोक लग गई. महोबा के डीएफओ रामजी राय ने बताया कि यह एक वयस्क रॉयल बंगाल टाइगर है जो मध्य प्रदेश के पन्ना के जंगलों से भटककर यहां आ गया है.

खेत में बाघ दिखने की सूचना

मौके पर पहुंचे वन विभाग के डीएफओ रामजी राय ने बताया कि कुनेहटा गांव में युवराज सिंह के खेत में बाघ दिखने की सूचना मिली थी, जिसके आधार पर महोबा के साथ-साथ हमीरपुर से भी वन विभाग की टीम को बाघ पकड़ने के लिए बुलाया गया. महोबा में बाघ का आना किसी बड़े आश्चर्य से कम नहीं है. शासन के द्वारा लखनऊ, कानपुर और झांसी से वन विभाग की स्पेशल टीमों को रवाना किया गया है.

ग्रामीणों को खुद की सुरक्षा को लेकर आग जलाकर रात गुजारने के लिए सतर्कता बरतने की हिदायद दी गई है. बाघ को पकड़ने के लिए पिंजरा भी लाया गया है.

घरों में दुबके ग्रामीण

पिछले 4 दिनों से वन विभाग और पुलिस की टीम जंगल में इस बाघ को पकड़ने की कवायद में जुटी हुई है. हालांकि अभी तक कोई सफलता नहीं मिली है. कुनेहटा गांव के किसान युवराज सिंह ने बताया कि सबसे पहले उसके खेत में यह बाघ दिखाई दिया था. युवराज सिंह का कहना है कि जंगल में टाइगर की मौजूदगी के चलते सभी ग्रामीण घरों में दुबके हुए हैं और कोई भी खुले में शौच के लिए जंगल में नहीं जा रहा है.

यह इस टाइगर का खौफ ही है कि हमीरपुर जिले के कुनेहटा और महोबा जिले के ग्यूडी गांव के सभी ग्रामीण 4 दिनों से खुले में शौच को नहीं जा रहे हैं. शायद इसलिए लोग इस बाघ को ओडीएफ का ब्रांड एम्बेसडर बताते हुए मजे ले रहे हैं.